मडगांव ः गोंयच्या कोंकणी भाशा मंडळान आयोजीत केल्ली 21वी शणै गोंयबाब कथामाळेची केंद्रीय फेरी अंदूं 20 ऑगस्ट 2022 दिसा जातली. गोंयभरच्या 16 केंद्रांनी ही सर्त एकाच दिसा घेतले. दरेके शाळेंतल्यान दोन सर्तक दर एका गटांत वांटेकार जावंक शकतले. सर्तकांक शाळांचे वतिनूच वांटो घेवंक मेळटलो. सर्तीची जिल्लो तशेंच निमणी फेरी 28 ऑगस्टाक मडगांवच्या कोंकणी भाशा मंडळांत जातली.
 ही कथामाळ पयली ते चवथी, पांचवी ते सातवी आनी आठवी ते धावी अश्या तीन गटांनी जातली. पयली ते चवथी गटांतल्या भुरग्यांक 2 ते 4 मिणटां, पांचवी ते सातवी गटांतल्यांक 3 ते 5 मिणटां आनी आठवी ते धावी गटांतल्या भुरग्यांक 4 ते 6 मिणटां ह्या वेळां भितर काणी सांगची पडटली. काणयेक विशयाचें बंधन आसचें ना. काणी सांगतना सर्तकान कोंकणींतल्यो वेगवेगळ्यो बोली, शैली वापरूं येतात. देखीक, पेडणेंची शैली, सत्तरीची शैली, काणकोणची शैली, साश्टीची शैली आनी हेर शैली वापरूं येतात अशें आयोजकांनी कळीत केलां. हे सर्तींत वेगळे क्षमतेच्या शाळांनी शिकपी भुरग्यांकूय वांटो घेवंक मेळटलो.
 खूब शाळांतल्या भुरग्यांक कुवत आसुनूय सर्तींत वांटेकार घेवंक जमना आनी शिक्षक आपणाक लागीं आशिल्ल्या भुरग्यांकूच सर्ती खातीर तयार करतात असो आरोप जाता. ते खातीर ही सर्त पयलीं शाळेंत तीन गटांनी घेवची आनी पयल्या दोन जैतिवंत सर्तकांक केंद्र पांवड्या वयले सर्तींत धाडचें अशें आयोजकांनी शाळांक कळयलां. शालेय पांवड्या वयले सर्तींत वांटेकार जावपी सर्तकांकूय आयोजक प्रमाणपत्रां भेटयतले. तशेंच केंद्रीय, जिल्लो आनी राज्य पांवड्या वयल्या दर एका सर्तकाक प्रमाणपत्र आनी सर्तींतल्या जैतिवंतांक पुस्तक रुपान इनामां भेटयतले. राज्य पांवड्या वयल्या जैतिवंतांक रोख इनामां आनी यादस्तिकां भेटयतले.
 हे कथाकथान सर्ती विशींची अदीक माहिती आनी नेम कोंकणी भाशा मंडळाच्या www. konkanibhashamandal. com ह्या संकेतथळाचेर मेळटात. गोंयांतल्या सगल्या शाळांक हे विशींची माहिती ईमेल केल्या तशेंच टपालान धाडल्या.
 अदीक माहिती खातीर सर्तीचे संयोजक पलाश अग्नी (7350426399) वा सह-संयोजक शलाका देसाय (9049750869) हांचे कडेन संपर्क सादचो अशें कोंकणी भाशा मंडळान हे विशीं उजवाडायिल्ल्या पत्रकांत म्हणलां.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 